ธนาคารปูม้า เพิ่มความสมดุลท้องทะเล สร้างความมั่นคงทางอาหารให้แก่ชาวบ้านในพื้นที่ จังหวัดสุราษฎร์ธานี
จังหวัดสุราษฎร์ธานี เป็นหนึ่งในจังหวัดที่มีเป้าหมาย ในการส่งเสริมให้ชาวประมงมีการรวมกลุ่มกันจัดตั้งธนาคารปูม้า เพื่อส่งเสริมความมั่นคงด้านอาหาร หลังพบว่านับวัน ปูม้าในพื้นที่จะลดน้อยลงหากไม่มีการอนุรักษ์ส่งเสริมให้มีการเพาะเลี้ยงเพื่อเพิ่มจำนวนปูม้าในทะเล นายวิชวุทย์ จินโต ผู้ว่าราชการจังหวัดสุราษฎร์ธานี เล็งเห็นถึงความสำคัญในเรื่องของความมั่นคงทางอาหารและชีวิตความเป็นอยู่ของพี่น้องประชาชนในพื้นที่ อีกทั้งให้ความสำคัญในเรื่องของการรักษาความสมดุลของระบบนิเวศในท้องทะเล เนื่องด้วย จังหวัดสุราษฎร์ธานี มีประชากรประกอบอาชีพด้านการประมงเป็นจำนวนมาก ซึ่งเป็นเรื่องง่ายในการที่จะสร้างความมั่นคงทางอาหาร ที่เป็นอาหารทะเล ให้แก่ชาวบ้านในพื้นที่ อีกทั้งเพื่อเป็นการสร้างจิตสำนึกให้กับชาวบ้านให้รู้สึกหวงแหน สถานที่ที่เปรียบเสมือนคลังอาหารของคนในชุมชน จึงได้มอบหมายให้ประมงจังหวัดและหน่วยงานที่เกี่ยวข้องเป็นพี่เลี้ยงในการจัดทำโครงการธนาคารปูม้าขึ้นในพื้นที่ที่ผ่านมา ผู้ว่าราชการจังหวัดสุราษฎร์ธานี ได้มอบหมายให้นายศักดาพร รัตนสุภา รองผู้ว่าราชการจังหวัดและหน่วยงานที่เกี่ยวข้อง ลงพื้นที่อำเภอท่าชนะและอำเภอไชยา จังหวัดสุราษฎร์ธานี เพื่อตรวจเยี่ยมและหารือ พร้อมรับฟังผลการดำเนินงาน ปัญหาและอุปสรรค เพื่อให้สามารถพัฒนาพื้นที่แหล่งอาหารให้เกิดความมั่นคงได้ต่อไปในอนาคต นายศักดาพร รัตนสุภา รองผู้ว่าราชการจังหวัดสุราษฎร์ธานี ไปยังธนาคารปูม้า หมู่ที่ 1 บ้านหาดสมบูรณ์  ตำบลวัง อำเภอท่าชนะ โดยมีประมงจังหวัดสุราษฎร์ธานี นายอำเภอท่าชนะ ทรัพยากรทางทะเลและชายฝั่งที่ 4 (สุราษฎร์ธานี) ผู้นำท้องที่ ท้องถิ่น และสมาชิกธนาคารปูม้าบ้านหาดสมบูรณ์ ให้การต้อนรับ รองผู้ว่าราชการจังหวัดสุราษฎร์ธานี พร้อมคณะ ปล่อยลูกปูและพันธุ์แม่ปู บริเวณหาดสมบูรณ์ เพื่อเป็นคืนปูสู่ท้องทะเลในการสร้างความสมดุลต่อระบบนิเวศและเพิ่มจำนวนปูในพื้นที่ให้มีมากขึ้นเพื่อที่ชาวบ้านจะได้มีอาหารทะเลได้กินได้ขายในการประกอบอาชีพในอนาคต พร้อมพบปะพูดคุย ตรวจเยี่ยมสมาชิกธนาคารปูม้า รับฟังแผนการดำเนินงานของกลุ่มและเสนอแนะแนวทางในการพัฒนาธนาคารปูม้าให้สามารถเป็นพื้นที่ที่สร้างความมั่นคงทางด้านอาหารได้ จากนั้น รองผู้ว่าราชการจังหวัดสุราษฎร์ธานี ไปยังศูนย์ปฏิบัติการและจัดการทรัพยากรชายฝั่งโดยชุมชนมีส่วนร่วม บ้านฝ่ายพรุ หมู่ที่ 1 ตำบลตะกรบ อำเภอไชยา จังหวัดสุราษฎร์ธานี เพื่อปรึกษาหารือกับหน่วยงานที่เกี่ยวข้องและตรวจเยี่ยมโรงเรือนเลี้ยงกุ้ง เพื่อเป็นแนวทางพัฒนาศักยภาพของชุมชนและพัฒนาการดำเนินงานเพื่อให้เกิดความมั่นคงทางอาหาร ธนาคารปูม้าเป็นส่วนหนึ่งที่สามารถเพิ่มปริมาณของปูและรายได้ของชาวบ้านได้เป็นอย่างดี นี่คืออีกหนึ่งความสำเร็จของความมั่นคงทางด้านอาหารในพื้นที่จังหวัดสุราษฎร์ธานี